Document ID: 32003L0003

Οδηγία 2003/3/ΕΚ της Επιτροπής
της 6ης Ιανουαρίου 2003
σχετικά με τους περιορισμούς της κυκλοφορίας στην αγορά και της χρήσης της "κυανής χρωστικής" (δωδέκατη προσαρμογή στην τεχνική πρόοδο της οδηγίας 76/769/ΕΟΚ)
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων(1), όπως τροποποιήθηκε τελευταία από την οδηγία 2003/2/ΕΚ της Επιτροπής, της 6ης Ιανουαρίου 2003, σχετικά με τους περιορισμούς κυκλοφορίας στην αγορά και χρήσεως του αρσενικού (δέκατη προσαρμογή στην τεχνική πρόοδο της οδηγίας 76/769/ΕΟΚ του Συμβουλίου)(2), και ιδίως το άρθρο 2α, που προστέθηκε με την οδηγία 89/678/ΕΟΚ του Συμβουλίου(3),
Εκτιμώντας τα ακόλουθα:
(1) Σύμφωνα με την οδηγία 76/769/ΕΟΚ, όπως τροποποιήθηκε από την οδηγία 2002/61/ΕΚ του Ευρωπαϊκού Κοινοβουλίου και του Συμβουλίου(4), απαγορεύεται να χρησιμοποιούνται συγκεκριμένες αζωχρωστικές σε ορισμένα κλωστοϋφαντουργικά και δερμάτινα προϊόντα. Επιπλέον, απαγορεύεται η διάθεση στην αγορά των εν λόγω κλωστοϋφαντουργικών ή δερμάτινων προϊόντων, εφόσον δεν συμμορφώνονται προς τις απαιτήσεις που καθορίζονται στην εν λόγω οδηγία.
(2) Οι κίνδυνοι που συνεπάγεται η "κυανή χρωστική αριθ. ευρετηρίου 611-070-00-2" για την υγεία και το περιβάλλον αξιολογήθηκαν σύμφωνα με την οδηγία 93/67/ΕΟΚ της Επιτροπής, της 20ής Ιουλίου 1993, για τον καθορισμό των αρχών εκτίμησης των κινδύνων που διατρέχει ο άνθρωπος και το περιβάλλον από ουσίες που γνωστοποιούνται σύμφωνα με την οδηγία 67/548/ΕΟΚ του Συμβουλίου(5). Η αξιολόγηση έδειξε ότι είναι αναγκαίο να μειωθούν οι κίνδυνοι που συνεπάγεται η κυανή χρωστική για το περιβάλλον, καθώς η εν λόγω χρωστική είναι πολύ τοξική για τα ύδατα, δεν είναι εύκολα αποικοδομήσιμη και φθάνει στο περιβάλλον μέσω των λυμάτων.
(3) Προκειμένου να προστατευθεί το περιβάλλον, επιβάλλεται να απαγορευθεί η διάθεση στην αγορά και η χρήση της κυανής χρωστικής για τη βαφή κλωστοϋφαντουργικών και δερμάτινων προϊόντων. Η κυανή χρωστική πρέπει, ως εκ τούτου, να προστεθεί στον κατάλογο των ουσιών που παρατίθενται στο παράρτημα I της οδηγίας 76/769/ΕΟΚ.
(4) Οι περιορισμοί της διάθεσης στην αγορά και της χρήσης της κυανής χρωστικής, τους οποίους θέτει η παρούσα οδηγία, λαμβάνουν υπόψη τις τρέχουσες γνώσεις και τεχνικές όσον αφορά κατάλληλες εναλλακτικές λύσεις.
(5) Η παρούσα οδηγία εφαρμόζεται με την επιφύλαξη της κοινοτικής νομοθεσίας σχετικά με τις ελάχιστες απαιτήσεις για την προστασία των εργαζομένων, ιδίως της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(6), και της οδηγίας 90/394/ΕΟΚ του Συμβουλίου, της 28ης Ιουνίου 1990, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία (έκτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)(7), όπως τροποποιήθηκε τελευταία από την οδηγία 1999/38/ΕΚ(8).
(6) Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που αποσκοπούν στην εξάλειψη των τεχνικών εμποδίων στο εμπόριο επικίνδυνων ουσιών και παρασκευασμάτων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα I της οδηγίας 76/769/ΕΟΚ προσαρμόζεται στην τεχνική πρόοδο όπως καθορίζεται στο παράρτημα της παρούσας οδηγίας.
Άρθρο 2
Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν προς την παρούσα οδηγία το αργότερο έως τις 31 Δεκεμβρίου 2003. Ενημερώνουν αμέσως την Επιτροπή σχετικά. Θέτουν σε εφαρμογή τις εν λόγω διατάξεις από τις 30 Ιουνίου 2004.
Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από σχετική παραπομπή κατά την επίσημη δημοσίευσή τους. Ο τρόπος της εν λόγω παραπομπής καθορίζεται από τα κράτη μέλη.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 6 Ιανουαρίου 2003.

Labels: 1
20
0
3
9
15